**Matthew Montgomery "Matt" Barkley** (s. 8. syyskuuta 1990 Newport Beach, Kalifornia) on yhdysvaltalainen amerikkalaisen jalkapallon pelaaja, pelipaikaltaan pelinrakentaja. Hän edustaa tällä hetkellä NFL-joukkue Philadelphia Eaglesiä.

Ennen ammattilaisuraansa Barkley pelasi yliopistojalkapalloa Etelä-Kalifornian yliopiston joukkueessa, USC Trojansissa.

Ennen NFL:ää
------------

Barkley oli Mater Dei High Schoolissa pelatessaan yksi Yhdysvaltain seuratuimmista lukiopelaajista, ja viimeisen lukiovuotensa lopulla puolueeton arviointisivusto Rivals.com arvioi Barkleyn ikäluokkansa viidenneksi parhaaksi pelaajaksi. Yliopistojoukkueekseen Barkley päätti valita Etelä-Kalifornian yliopiston, päätöksen synnyttyä yli vuoden ennen takarajaa, *National Signing Daytä*.

USC:n edellisen aloittajan Mark Sanchezin siirryttyä ammattilaiskentille, Trojansin ykköspelinrakentajan paikka jäi vapaaksi, ja siitä taistelivat Barkleyn lisäksi Aaron Corp ja Mitch Mustain. Hyvissä ajoin ennen San Josen valtionyliopistoa vastaan ollutta avausottelua silloinen päävalmentaja Pete Carroll ilmoitti Barkleyn olevan USC:n ykkösmies kauteen lähdettäessä. Näin hänestä tuli yliopiston historian ensimmäinen tulokaspelinrakentaja, joka toimii aloittajana kauden avausottelussa.

Barkley pelasi nelivuotisella yliopistourallaan aloittajana kaikissa otteluissa, lukuun ottamatta kahta viimeistä ottelua Notre Damea ja Georgia Techiä vastaan kaudella 2012. Barkley oli loukkaantunut edellisessä ottelussa paikallisvastustaja UCLA:a vastaan, joten USC:n aloittajana toimi väliaikaisesti tulokas Max Wittek.

NFL-ura
-------

Barkley olisi voinut osallistua jo vuoden 2012 varaustilaisuuteen, mutta päätti tuolloin jatkaa vielä vuoden yliopistossa. Neljä vuotta USC:n aloittavana pelinrakentajana pelannutta Barkleytä pidettiin yhtenä vuoden 2013 NFL:n varaustilaisuuden parhaista pelinrakentajista. Philadelphia Eagles varasi hänet lopulta neljännen kierroksen ensimmäisellä vuorolla, tilaisuuden 98. pelaajana.

Barkley pääsi ensimmäistä kertaa tositoimiin runkosarjaottelussa viikolla 7 ottelussa verivihollista Dallas Cowboysiä vastaan, Michael Vickin ja Nick Folesin jouduttua loukkaantumisten takia sivuun. Debyytti ei kuitenkaan ollut menestys, Barkleyn heitettyä lyhyehkössä ajassa kolme katkaistua syöttöä.

Uratilastot
-----------

### Yliopisto

|  | Heitot | Juoksut |
| --- | --- | --- |
| Kausi | Joukkue | Ottelut | Onnistumiset | Yritykset |  % | Jaardit | TD:t | Syötönkatkot | Yritykset | Jaardit | TD:t |
| 2009 | USC Trojans | 12 | 211 | 352 | 59.9 | 2735 | 15 | 14 | 45 | -38 | 2 |
| 2010 | USC Trojans | 12 | 236 | 377 | 62.6 | 2791 | 26 | 12 | 34 | -17 | 2 |
| 2011 | USC Trojans | 12 | 308 | 446 | 69.1 | 3528 | 39 | 7 | 28 | 14 | 2 |
| 2012 | USC Trojans | 11 | 246 | 387 | 63.6 | 3273 | 36 | 15 | 25 | -72 | 0 |
| **Yhteensä** | 47 | 1001 | 1562 | 64.1 | 12327 | 116 | 48 | 132 | -113 | 6 |

Lähteet
-------

1. ↑  Matt Barkley - Yahoo! Sports *rivals.yahoo.com*. Rivals.com. Viitattu 1.8.2012. (englanniksi)
2. ↑  Markazi, Arash: Top QB Barkley has pledged to USC a year early *sportsillustrated.cnn.com*.  5.2.2008. Sports Illustrated. Viitattu 18.8.2012. (englanniksi)
3. ↑  Klein, Gary: Matt Barkley named USC's starting quarterback *articles.latimes.com*.  28.8.2009. Los Angeles Times. Viitattu 18.8.2012. (englanniksi)
4. ↑  Mandel, Stewart: USC freshman QB Matt Barkley looks like next great college star *sportsillustrated.cnn.com*.  10.9.2009. Sports Illustrated.  Arkistoitu 9.9.2010. Viitattu 1.8.2012. (englanniksi)
5. ↑  Moura, Pedro: USC Trojans rule Matt Barkley out for Hyundai Sun Bowl, ending his career *espn.go.com/los-angeles*.  27.12.2012. ESPN Los Angeles. Viitattu 28.12.2012. (englanniksi)
6. ↑  Moura, Pedro: Matt Barkley to play out USC career *espn.go.com*.  13.1.2012. ESPN Los Angeles. Viitattu 1.8.2012. (englanniksi)
7. ↑  Gonzalez, John: Barkley's debut: 3 interceptions in 1 quarter *CSN Philly*.  20.10.2013. Comcast.  Arkistoitu 23.9.2015. Viitattu 21.10.2013. (englanniksi)

Aiheesta muualla
----------------

* USC Trojansin profiili (Arkistoitu – Internet Archive)
* Profiili ESPN.com -sivustolla
* Barkleyn Twitter-sivusto